- Nedgangen er en del av et større bilde som startet allerede mandag, hvor det ble lagt fram svakere forventninger til amerikansk industri. I tillegg kommer gjeldssituasjonen i Europa. Det er den mest alvorlige av de to hovedfaktorene som påvirker markedet, sier senioranalytiker Ole Håkon Eek - Nielsen i Nordea Markets til NTB.
Han synes ikke uttalelsene fra den europeiske sentralbanksjefen Jean-Claude Trichet var spesielt beroligende.
- Han var ganske ullen når han blant annet snakket om «større usikkerhet knyttet til veksten». At han ikke var mer overbevisende i en situasjon hvor han bør gjøre alt for å berolige markedet, tyder på at det er en reell usikkerhet, mener Eek - Nielsen.
Kun noen småselskaper klarte å gå i pluss på en dag hvor det ble omsatt aksjer for 7 milliarder kroner på Børsen.
At nettopp Oslo er blant de børsene som faller mest kan skyldes at det norske markedet ofte er mer følsomt for endringer, noe som medfører større svingninger enn på andre børser.